Pars pro toto

n **Pars pro toto** is n stailfiguur ien de literatuur. n Pars pro toto beschrift n ding of persoon deur enkeld n dail doarvan te nuimen. Letterlieks vertoald is t den ook *paart veur totoal* of *dail veur hail*. 

n Leegsaksisch veurbeeld hiervan is de Twìntse oetdrokken: "op de kökken op an goan", woarbie mit de kökken (keuken) t haile hoes maind wordt. n Aander veurbeeld blik oet de Twìntse schìldnoamen: *de Neuze*, *n Bril* en *Snuutje*. Mit dizze schìldnoamen wordt ain lichoamelk kenmaark broekt om n hail persoon mit tou beschrieven, of zulfs n haile femilie.

Tegenover de pars pro toto staait de *Totum pro parte*, woarbie t hail nomen wordt om n dail tou beschrieven, zo as bieveurbeeld ien sport: "Nedderlaand het wonnen van Duutslaand". Hierbie stoan de laanden veur n enkel sportmaanschop.

## Bie landen
n **Pars pro toto**-aanduden van n laand of gebied is t benuimen van n laand of gebied noar n klainder onderdail doarvan. t Maist bekende veurbeeld ien Nederlaand is de noam *Hollaand* veur Nederlaand. Ook *Engelaand* veur Groot Brittanje of t Veraind keunenkriek en *[[Oosterriek]]* binnen standoard benoamens veur landen dij aigelks enkeld noar n lutteger gebied verwiezen. Voak is dit resultoat van n hoge machtspositsie van zonnen gebied binnen t laand. Zo was Hollaand vrouger t belaangriekste gebied van de Nederlanden, woardeur dat laand ien t boetenlaand t bekendst wör.

Ook landen kennen de tegenoverstèlde vörm totum pro parte. Hierbie wordt t noam veur n groter hail broekt veur n dail doarvan, woarbie t vernuimdste veurbeeld de noam *Amerikoa* is veur de Verainde Stoaten.

## Veurbeelden van Pars pro toto van landen
* *Hollaand* veur Nederlaand - Hollaand is t westelke dail van Nederlaand en t maist dominante gebied
* *Engelaand* veur Groot Brittanje of t *Veraind Keunenkriek* - Engelaand is t grootste en maist ontwikkelde laand van GB en t VK
* *Oosterriek* veur Oosterriek - Oosterriek was vrouger ain van de gebieden van t grote Habsburgse riek en bestaait nou nog binnen Oosterriek as de dailstoaten Niederösterreich, Oberösterreich en Wien.
* *Sveden* veur Sveden - Oorspronkelk *Svealand*, t zìntroale dail van Sveden
* *Roemenie* veur Roemenie - De deur t boetenlaand geven noam veur *Wallachie*, t ainegste zulfstandege gebied van t noudoagse laand dou Transsylvanie nog bie Hongoarn heurde
* *Letlaand* veur Letlaand - Ôfkomsteg van de noam van t gebied Latgallen, vrouger t belaangriekste gebied van t noudoagse Letlaand
* *Krewoatsie* veur Krewoatsie - t Oorspronkelke laand zunder de twij "aarms" Dalmoatsie en Slavonie.
* *Polen* veur Polen - De oorspronkelke keunenkrieken Grootpolen en Lutjepolen ien t zìntroal- en zuudoosten van t noudoagse laand.
* *Svitzerlaand* veur Svitzerlaand of Helvetie - Ook wel *de Svits* nuimd, verwiest de noam van t laand noar de stad Schwyz, wat ook de Alemannische noam veur t laand is.
* *Sina* veur de Vôlksrepubliek Sina - Oorspronkelk verwees de noam allend noar t laand woar de Han-sinezen woonden, môr tegenswoordeg ook noar aander dailen van t laand zo as Tibet.
* *Mexiko* veur Mexiko - Ien de tied veurdat de Spanjoarden doar de Maya boudel omhaals heulen, verwees de noam Mexiko (*Mēxihco*) allend noar t gebied om en bie de noudoagse stad Mexiko Stad.
* *Allemagne* veur Duutslaand - Fraankriek, Spanje - t Alemannische vôlk was ien tied van de Reumers t Germoanse vôlk dat t körst bie t Reumse Riek lag 
* *Saksa* (Saksen) veur Duutslaand - Finlaand, Estlaand - De Saksen wazzen ien de loate middelaiwen de heersers van de Noord- en Oostzee mit heur Hanzeverbond en wazzen dus t belaangriekste kontakt tuzzen t Duutse riek en de Baltische landen

Vrouger
* *Flanders* (Floandern) veur Bèlgie - Engelse wereld - Veuraal ien de 17. en 18. aiw, dou Floandern mit zien steden Brugge en Gent n belaangriek handelslaand was
* *Proezen* veur Duutslaand - Ien de tied van t Twijde Riek was Proezen t grootste en maist dominante laand binnen Duutslaand
* *Perzie* veur Iran - De Perzen binnen roem ien de meerderhaid (mit sikkom 75%) en vrouger haitte n dail van t woongebied van de Perzen ook wel *Persis*, woar of de noam votkomt.
* *Servie* veur Joegesloavie - t Maist dominante gebied binnen t laand